PŪV organizatorius ***Darius Vitalis Pumpalavičius***

***Individualios veiklos nr. 608772***

Projektas

*Eksploatuoti netinkamų transporto priemonių surinkimas ir apdorojimas*

*Vilniaus g. 5a, Lentvario m., Trakų r.*



INFORMACIJA PLANUOJAMOS ŪKINĖS VEIKLOS ATRANKAI DĖL PRIVALOMO POVEIKIO APLINKAI VERTINIMO

PAV dokumentų rengėjas:



Direktorė Rasa Volungevičienė

tel. 8-686 41250

el. p. rasa@aplinkosaugossprendimai.lt

**Sutrumpinimai**

PŪV – planuojama ūkinė veikla

ENTP - eksploatuoti netinkamos transporto priemonės

SAZ - sanitarinė apsaugos zona

**PLANUOJAMOS ŪKINĖS VEIKLOS ORGANIZATORIAUS (UŽSAKOVO)**

**AR POVEIKIO APLINKAI VERTINIMO DOKUMENTŲ RENGĖJO**

**PATEIKIAMA INFORMACIJA**

**I. INFORMACIJA APIE PLANUOJAMOS ŪKINĖS VEIKLOS ORGANIZATORIŲ (UŽSAKOVĄ)**

**1. Planuojamos ūkinės veiklos organizatoriaus (užsakovo) kontaktiniai duomenys (vardas, pavardė; įmonės pavadinimas; adresas, telefonas, faksas, el. paštas).**

Darius Vitalis Pumpalavičius, individualios veiklos nr. 608772, Vilniaus g. 5a, Lentvario m., Trakų r. ,tel. nr. +370 609 57332 , el. paštas: [darius.dalys@gmail.com](mailto:info@greitosdalys.lt)

**2. Tais atvejais, kai informaciją atrankai teikia planuojamos ūkinės veiklos organizatoriaus (užsakovo) pasitelktas konsultantas, papildomai pateikiami planuojamos ūkinės veiklos poveikio aplinkai vertinimo dokumento rengėjo kontaktiniai duomenys (vardas, pavardė; įmonės pavadinimas; adresas, telefonas, faksas, el. paštas).**

PAV dokumentų rengėjas: MB "Aplinkosaugos sprendimai", Parko g. 14 A, D. Riešė, Vilniaus r. Direktorė Rasa Volungevičienė tel. 8 686 41250, el. paštas rasa@aplinkosaugossprendimai.lt

**II. PLANUOJAMOS ŪKINĖS VEIKLOS APRAŠYMAS**

**3. Planuojamos ūkinės veiklos pavadinimas, nurodant kurį(-iuos) Lietuvos Respublikos planuojamos ūkinės veiklos poveikio aplinkai vertinimo įstatymo 2 priedo planuojamos ūkinės veiklos, kuriai turi būti atliekama atranka dėl poveikio aplinkai vertinimo, rūšių sąrašo punktą(-us) atitinka planuojama ūkinė veikla arba nurodant, kad atranka atliekama vadovaujantis Lietuvos Respublikos planuojamos ūkinės veiklos poveikio aplinkai vertinimo įstatymo 3 straipsnio 3 dalimi, nurodomas atsakingos institucijos raštas (data, Nr.), kad privaloma atranka.**

Planuojama ūkinė veikla - eksploatuoti netinkamų transporto priemonių surinkimas ir apdorojimas Trakų r. sav., Lentvaryje, Vilniaus g. 5A.

Planuojama ūkinė veikla atitinka Lietuvos Respublikos planuojamos ūkinės veiklos poveikio aplinkai vertinimo įstatymo 2 priedo 11.20 punktą:

11.20. Pavojingų atliekų šalinimas ar naudojimas, išskyrus:

11.20.1. 1 priedo 9.6 punkte nurodytą veiklą;

11.20.2. pavojingų atliekų, skirtų naudoti, laikymą, kai vienu metu laikoma ne daugiau kaip 10 tonų atliekų.

**4. Planuojamos ūkinės veiklos fizinės charakteristikos: žemės sklypo plotas ir planuojama jo naudojimo paskirtis ir būdas (būdai), funkcinės zonos, planuojamas užstatymo plotas, numatomi statiniai, įrenginiai ir jų paskirtys, numatomi įrengti giluminiai gręžiniai, kurių gylis viršija 300 m, numatomi griovimo darbai, reikalinga inžinerinė infrastruktūra (pvz. inžineriniai tinklai (vandentiekio, nuotekų šalinimo, šilumos, energijos ir kt.) susisiekimo komunikacijos).**

Ūkinę veiklą planuojama vykdyti žemės sklype, esančiame adresu Trakų r. sav., Lentvario m., Vilniaus g. 5a. Žemės sklypo unikalus numeris 4400-0687-1494, bendras sklypo plotas 0,383 ha, sklypo užstatymo plotas 0,383 ha. Žemės sklypo pagrindinė naudojimo paskirtis - kita, žemės sklypo naudojimo būdas - pramonės ir sandėliavimo objekto teritorijos. Vietovės žemėlapis pateiktas 1 priede, žemės sklypo ir pastato nekilnojamojo turto pažymėjimai pateikti 2 priede.

Žemės sklype yra 1218,14 kv. m. pastatas-sandėlis, kuriame planuojama vykdyti eksploatuoti netinkamų transporto priemonių surinkimo ir apdorojimo veikla. Pastato unikalus numeris 7996-5018-6042.

Statybos ir griovimo darbų prieš pradedant PŪV nebus, nauji inžineriniai tinklai taip pat nebus tiesiami. Planuojama veikla bus vykdoma esamame pastate, prie pastato yra privažiavimas. Patalpos nešildomos, esant reikalui, bus šildomos elektriniais prietaisais.

Į pastatą atvesti miesto vandentiekio ir nuotekų tinklai.

**5. Planuojamos ūkinės veiklos pobūdis: produkcija, technologijos ir pajėgumai (planuojant esamos veiklos plėtrą nurodyti ir vykdomos veiklos technologijas ir pajėgumus).**

PŪV pavadinimas - Eksploatuoti netinkamų transporto priemonių surinkimas ir apdorojimas.

Ši veikla bus vykdoma kartu su prekybos automobilių detalėmis ir naudotais automobiliais veikla.

Planuojamos veiklos pobūdis:

* eksploatuoti netinkamų transporto priemonių surinkimas, jų išmontavimas bei tinkamų naudojimui dalių pardavimas.

**Techniniai reikalavimai teritorijos ir pastatų įrengimui**

Veikla bus vykdoma tik uždarame pastate, kurio plotas – 1218,14 kv. m. ENTP tvarkymas vyks tam skirtose zonose (žr. priede Nr. 4). Pastato plotas yra pakankamas ENTP atliekų surinkimui, apdorojimui ir surinktų bei susidariusių atliekų laikymui.

ENTP tvarkymo zonos ir planuojamas jų plotas, m2:

* 1. Personalo zona - 50 m2. Planuojama skirti šiai zonai apie 50 m2.
  2. ENTP priėmimo ir laikymo zona - 120 m2. Priėmimo zona bus apie 20 m2, laikymo zonoje laikoma apie 10 vnt automobilių. 1 vnt. užima apie 8 m2 ploto, 10 vnt\*8 m2 = 80 m2 ir 20 m2 sudarys tarpai tarp automobilių. Viso 120 m2.
  3. ENTP išmontavimo zona - 60 m2. Planuojama apdoroti vienu metu 2-3 automobilius: 3\*8 m2 =24 m2. Darbo zonai ir praėjimams - 36 m2. Viso 60 m2
  4. Metalo laužo, antrinių žaliavų laikymo zona - 44 m2. Joje laikomi juodieji ir spalvotieji metalai - 5,1 t, iš jų apie 5 t (10 vnt.) kėbulų. Kėbulai kraunami 2 aukštais vienas šalia kito dedami 5 vnt - 5vnt\*8 m2 = 40 m2. Plastikui ir stiklui skiriama po 2 m2. Viso 44 m2.
  5. ENTP mazgų ir dalių tinkamų tolimesniam naudojimui zona - 200 m2
  6. Pavojingų ENTP atliekų laikymo zona- 4,5 m2. Planuojama kiekvieną pavojingų atliekų rūšį laikyti atskiroje talpoje: 8 statinės (reikiamas plotas 2 m2), 2 konteineriai (reikiamas plotas 2 m2), 1 slėginis indas (10 ltr.)- 0,25 m2, 2 plastikiniai indai skysčiams (10 ltr.) -0,25 m2.
  7. ENTP padangų zona - 2 m2.Planuojama laikyti maks 12-14 vnt. padangų. 2 rietuvės po 7 padangas.
  8. Nepavojingų ENTP atliekų laikymo zona - 5 m2. Planuojama laikyti (3 konteineriai, 1 maišas, 1statinė). Viso talpų užimamas plotas - 5 m2.

Viso ENTP tvarkymo veiklai reikės - 485,5 m2.

**Eksploatuoti netinkamų transporto priemonių apdorojimas**

**ENTP priėmimas.** ENTP į įmonę bus pristatomos sava eiga arba atvežamos autotransportu. Autotransportu atvežta ENTP bus iškrauta ir laikoma ENTP priėmimo ir laikymo zonoje, kurioje bus saugomas sorbentas. Priimant ENTP valstybės įmonės „Regitra“ interneto tinklapyje bus patikrinta, ar ENTP nesuvaržyta teisinių apribojimų, kiekvienai ENTP bus užpildomos trys sunaikinimo pažymos iš kurių pirmasis egzempliorius atiduodamas savininkui, atidavusiam eksploatuoti netinkamą transporto priemonę, antrasis sunaikinimo pažymėjimo egzempliorius laikomas pažymėjimą išdavusioje įmonėje, o trečiasis bus pateikiamas Vilniaus RAAD per 10 dienų nuo praėjusio ketvirčio pabaigos. ENTP priėmimas bus vykdomas uždaroje patalpoje. Priėmus ENTP, ji iškarto pradedama ardyti. Vadovaujantis Atliekų susidarymo ir tvarkymo apskaitos ir ataskaitų teikimo taisyklėmis bus vykdoma atliekų susidarymo ir tvarkymo apskaita.

**ENTP apdorojimas.** ENTP apdorojimas bus vykdomas iš karto po priėmimo. Prieš apdorojant ENTP bus įvertinta gamintojo informacija (jei tokia bus pateikta), prieinama eksploatuoti netinkamų transporto priemonių apdorojimo įmonėms, apie kiekvieno išleidžiamo į rinką transporto priemonės tipo išmontavimą kur turi būti nurodytos transporto priemonių dalys ir medžiagos bei tos vietos, kuriose yra pavojingų medžiagų.

ENTP apdorojimas bus vykdomas uždaroje patalpoje, ENTP apdorojimo zonoje. ENTP apdorojimo zonoje vienu metu gali būti apdorojama 2-3 automobiliai. ENTP apdorojimo zonoje aplinkos apsaugą nuo naftos produktų ir kitų teršalų išsiliejimo užtikrins saugomas sorbentas.

**ENTP nukenksminimas.** Bendrovė vykdys ENTP nukenksminimą uždaroje patalpoje. Ardymui bus naudojami įrankiai, kuriais bus atskiriamos ENTP dalys (variklio ir greičių dėžės išmontavimo įranga, greičių dėžių keltuvas, stiklų išėmimo įranga, naudojant pjūkliuką, ratukai automobiliams transportuoti, naudojami pakišus po automobilio ratais ar kėbulu).

Pradedant apdoroti ENTP visų pirma iš ENTP bus pašalinami (išleidžiami į spec. talpas) pavojingi skysčiai – benzinas, dyzelinas, stabdžių skystis, variklio alyva, transmisijos (pavarų dėžės) alyva, aušinimo skystis, amortizatorių alyva, langų plovimo skystis vairo stiprintuvo alyva. Skysčiai pateks į atskiras talpas. Šaldymo agentas iš kondicionavimo sistemos bus išsiurbtas vakuuminiu siurbliu.

Pašalinus visus skysčius, ENTP apdorojimo zonoje bus atskiriamos pavojingos ENTP dalys. Bus pašalinami akumuliatoriai, suskystintų dujų balionai, nukenksminamos oro pagalvės, pašalinamos gyvsidabrio dalys, kiek įmanoma jas identifikuojant, tepalų, oro, kuro filtrai, stabdžių trinkelės, amortizatoriai, PCB/PCT turintys kondensatoriai. Taip pat bus atskiriamos ir padangos. Pakartotinai naudojamos dalys atskiriamos nuo atliekų ir laikomos atskirai, vėliau parduodamos.

ENTP apdorojimo zonoje iš ENTP bus pašalintos visos nepavojingos ir nemetalinės dalys – stiklas, plastikai, audiniai, kad liktų tiktai plieno laužas.

ENTP apdorojimo zonoje bus išskiriamas ENTP aliuminis, varis, cinkas ir švinas, atskiriami varikliai, transmisijos, elektrinės įrangos komponentai ir ratlankiai.

ENTP apdorojimo metu susidarys atliekos, kurios bus tvarkomos taip:

1. ENTP pavojingos atliekos bus laikomos jų nesumaišant, atskirose sandariose talpose, paženklintose pagal Atliekų tvarkymo taisykles. Atliekos bus laikomos pavojingų ENTP atliekų zonoje sandėlio patalpoje, ne ilgiau kaip 6 mėn. ir perduodamos kitiems atliekų tvarkytojams.
2. ENTP mazgai ir dalys, kurios yra tinkamos tolimesniam naudojimui. Mazgai ir dalys bus laikomi ENTP dalių, tinkamų naudojimui zonoje, kuri bus patalpoje ir iš kur bus parduodamos šių dalių pirkėjams.
3. Nepavojingos ENTP dalys - stiklas, plastikas, audiniai - bus laikomos nepavojingų ENTP atliekų zonoje, atskiruose konteineriuose, sandėlyje ir perduodamos kitam atliekų tvarkytojui.
4. ENTP padangos bus laikomos sandėlyje ir perduodamos kitam atliekų tvarkytojui.
5. ENTP kėbulai ir kitos metalinės dalys, netinkamos tolimesniam panaudojimui, laikomi sandėlyje, bus perduodami metalo laužo supirkimo įmonėms.

ENTP ardymo metu susidarysiančių atliekų kiekiai pateikti 3 lentelėje.

**Pavojingų atliekų tvarkymas.** Pavojingų atliekų tvarkymas bus vykdomas pastate. Elektros tinklai ir elektros įrenginiai bus eksploatuojami vadovaujantis galiojančiais reikalavimais, jų techninė būklė atitiks gaisro ir sprogimo saugos reikalavimus. Apsauga nuo žaibo ir statinio elektros krūvio atitiks RSN 139-92 „Pastatų ir statinių žaibosauga“ reikalavimus.

Visos pavojingos atliekos bus laikomos sandariuose, atitinkamai paženklintose talpose ar konteineriuose, pavojingų atliekų laikymo zonoje.

Eksploatuoti netinkamų transporto priemonių priėmimo ir laikymo, išmontavimo ir pavojingų atliekų laikymo zonos yra padengtos nelaidžia danga (betonuotos grindys), atsparia benzino ir kitų skysčių ardančiajam poveikiui, ir turės nutekėjusių skysčių surinkimo įrenginius (skysčių surinkimo padėklus), užtikrinančias aplinkos apsaugą nuo naftos produktų ir kitų teršalų patekimo. Į skysčių surinkimo padėklus patekę skysčiai (alyvos, stabdžių skystis ir kt.), supilami į atliekoms skirtas talpas ir perduodami atliekų tvarkytojams.

ENTP laikymo zonoje bus saugomi sorbuojančių medžiagų komplektai naftos produktų ir kitų ENTP skysčių, kurie gali išsilieti iš ENTP, surinkimui ir (ar) neutralizavimui.

Pavojingos atliekos bus tvarkomos vadovaujantis patvirtintu atliekų naudojimo ir šalinimo techniniu reglamentu. Visos susidariusios atliekos bus perduotos šių atliekų tvarkytojams.

Per metus planuojama išmontuoti iki 50 vienetų (75 t) ENTP.

Planuojama, kad sutvarkius 75 t ENTP susidarys 33,43 t/m atliekų ir 41,57 t/m atsarginių dalių ir mazgų, kurie bus tinkami panaudojimui pagal jų pirminę paskirtį.

**1 lentelė.** Įmonėje numatomos tvarkyti atliekos

| Technologinis procesas | Atliekos | | | | | | Atliekų laikymas objekte | | Numatomi atliekų tvarkymo būdai |
| --- | --- | --- | --- | --- | --- | --- | --- | --- | --- |
| pavadinimas | kiekis, | | agregatinis būvis (kietas, skystas, pastos) | kodas pagal atliekų sąrašą | pavojingumas | laikymo sąlygos | didžiausias kiekis t |
| t/d | t/  metus |
| 1 | 2 | 3 | 4 | 5 | 6 | 8 | 9 | 10 | 11 |
| **Įmonėje tvarkomos atliekos** | | | | | | | | | |
| Atliekų surinkimas | Eksploatuoti netinkamostransporto priemonės | 0,3  (~1 vnt./ sav.) | 75 t  (~50 vnt.) | kietas | 16 01 04\* | HP14 | Patalpoje | 15 t  (~10 vnt) | S1, S5 (S501), R12, R13 |

**Numatomos technologijos ir pajėgumai**

Planuojama per metus surinkti ir išardyti apie 50 vnt. automobilių. Ardymui bus pasirinkta įprastinė technologija: ardoma rankiniu būdu naudojantis įvairiais elektriniais ir mechaniniais įrankiais. Metalo pjovimo PŪV veikloje nenumatoma. Duomenys apie planuojamas surinkti ir tvarkyti atliekas pateikti 1 lentelėje. duomenys apie po ardymo susidariusias atliekas pateikti 3 lentelėje.

**6. Žaliavų naudojimas; cheminių medžiagų ir preparatų (mišinių) naudojimas, įskaitant ir pavojingų cheminių medžiagų ir preparatų naudojimą (nurodant jų pavojingumo klasę ir kategoriją); radioaktyviųjų medžiagų naudojimas; pavojingų (nurodant pavojingų atliekų technologinius srautus) ir nepavojingų atliekų (nurodant atliekų susidarymo šaltinį arba atliekų tipą) naudojimas; planuojamos ūkinės veiklos metu numatomas naudoti ir laikyti tokių žaliavų ir medžiagų preliminarus kiekis.**

Veikloje cheminių medžiagų ir preparatų, radioaktyviųjų medžiagų nebus naudojama. Tvarkomos ir susidarančios tvarkymo metu atliekos pateiktos 1 ir 3 lentelėse.

Avarijų prevencijai bus laikomos pašluostės, pjuvenos ir sorbentai, skirti naftos produktams surinkti. Jų preliminarūs kiekiai pateikti 2 lentelėje.

**2 lentelė.** Planuojamos naudoti žaliavos (medžiagos)

|  |  |  |  |
| --- | --- | --- | --- |
| Eil. Nr. | Žaliavos arba medžiagos pavadinimas | Vnt. | Kiekis, t/m |
| 1 | 2 | 3 | 4 |
| 1. | Pašluostės, pjuvenos | t | 0,05 |
| 2. | Sorbentai | t | 0,05 |

**7. Gamtos išteklių (natūralių gamtos komponentų), visų pirma vandens, žemės, dirvožemio, biologinės įvairovės naudojimo mastas ir regeneracinis pajėgumas (atsistatymas).**

Gamybiniams įmonės poreikiams vanduo nebus naudojamas. Įmonės darbuotojų buitiniams poreikiams bus naudojamas vanduo, kuris tiekiamas iš miesto vandentiekio tinklų, kuriuos eksploatuoja UAB "Trakų vandenys".

Planuojamas vandens poreikis:

3 darbuotojai \* 25 l/d.d \*252 d.d. = 18,9 m3 per metus

Kitų natūralių gamtos išteklių naudojama nebus. Įmonė dirbs esamame pastate, statybos ir rekonstrukcijos nenumatoma, todėl dirvožemio, biologinės įvairovės ir kitų natūralių gamtos išteklių nenaudos.

**8. Energijos išteklių naudojimo mastas, nurodant kuro rūšį.**

Elektros energija bus naudojama patalpų pašildymui, apšvietimui ir elektriniams įrankiams. Planuojama per metus sunaudoti iki 10000 KWh elektros energijos.

Sandėliavimo technikos, mobiliųjų transporto priemonių ar kitų įrenginių naudojančių kurą nebus.

**9. Pavojingų, nepavojingų ir radioaktyviųjų atliekų susidarymas, nurodant, atliekų susidarymo vietą, kokios atliekos susidaro (atliekų susidarymo šaltinis arba atliekų tipas), preliminarų jų kiekį, jų tvarkymo veiklos rūšis.**

Atliekų tvarkymo metu susidarančios atliekos nurodytos 3 lentelėje.

**3 Lentelė.** Atliekų tvarkymo metu susidarančios atliekos ir jų tvarkymas

| Technologinis procesas | Atliekos | | | | | Atliekų laikymas objekte | | Numatomos atliekų tvarkymo veiklos1 |
| --- | --- | --- | --- | --- | --- | --- | --- | --- |
| pavadinimas | kiekis, | agregatinis būvis (kietas, skystas, pastos) | kodas pagal atliekų sąrašą | pavojingumas | laikymo sąlygos | didžiausias kiekis t |
| 1 | 2 | 3 | 4 | 5 | 6 | 7 | 8 | 9 |
| **Tvarkomos atliekos** | | | | | | | | |
| Supirkta iš fizinių ir juridinių asmenų | eksploatuoti netinkamos transporto priemonės | 75 t  (~50 vnt.) | kietas | 16 01 04\* | pavojingos | Uždaroje patalpoje | 15 t  (10 vnt) | S1, S5 (S501), R12, R13 |
| **Susidarančios atliekos** | | | | | | | | |
| ENTP išmontavimas | kita variklio, pavarų dėžės ir tepalinė alyva | 0,35 | skystas | 13 02 08\* | pavojingos | Statinėje, patalpoje | 0,2 | R1, R3, R9 |
| ENTP išmontavimas | tepalų filtrai | 0,02 | kietas | 16 01 07\* | pavojingos | Statinėje, patalpoje | 0,01 | R1 |
| ENTP išmontavimas | oro filtrai | 0,02 | kietas | 16 01 21\* | pavojingos | Statinėje, patalpoje | 0,01 | R1 |
| ENTP išmontavimas | kuro filtrai | 0,02 | kietas | 16 01 21\* | pavojingos | Statinėje, patalpoje | 0,01 | R1 |
| ENTP išmontavimas | pavojingos sudedamosios dalys, nenurodytos 16 01 07 – 16 01 11, 16 01 13 ir 16 01 14 (amortizatoriai) | 0,25 | kietas | 16 01 21\* | pavojingos | Statinėje, patalpoje | 0,1 | R4 |
| ENTP išmontavimas | naudotos padangos | 0,2 | kietas | 16 01 03 | nepavojingos | Patalpoje, sukrautos į rietuvę | 0,1 | R1, R3 |
| ENTP išmontavimas | plastikai | 0,15 | kietas | 16 01 19 | nepavojingos | Konteineryje, patalpoje | 0,05 | R3 |
| ENTP išmontavimas | švino akumuliatoriai | 0,65 | kietas | 16 06 01\* | pavojingos | Spec. konteineryje, patalpoje | 0,3 | R4 |
| ENTP išmontavimas | juodieji metalai | 30,0 | kietas | 16 01 17 | nepavojingos | Palaidai, patalpoje | 5 | R4 |
| ENTP išmontavimas | spalvotieji metalai | 0,18 | kietas | 16 01 18 | nepavojingos | 0,1 | R4 |
| ENTP išmontavimas | stabdžių trinkelės, nenurodytos 16 01 11 | 0,01 | kietas | 16 01 12 | nepavojingos | Statinėje, patalpoje | 0,005 | R4 |
| ENTP išmontavimas | sprogios sudedamosios dalys (pvz., oro pagalvės) | 0,01 | kietas | 16 01 10\* | pavojingos | Statinėje, patalpoje | 0,005 | R3 |
| ENTP išmontavimas | stabdžių skystis | 0,01 | skystas | 16 01 13\* | pavojingos | Talpoje, patalpoje | 0,005 | R2 |
| ENTP išmontavimas | aušinamieji skysčiai, kuriuose yra pavojingų cheminių medžiagų | 0,05 | skystas | 16 01 14\* | pavojingos | Talpoje, patalpoje | 0,01 | R2 |
| ENTP išmontavimas | automobilių laidai | 0,4 | kietas | 16 01 22 | nepavojingos | Konteineryje, patalpoje | 0,2 | R4 |
| ENTP išmontavimas | panaudoti katalizatoriai, kuriuose yra aukso, sidabro, renio, rodžio, paladžio, iridžio arba platinos (išskyrus 16 08 07) | 0,07 | kietas | 16 08 01 | nepavojingos | Plastikiniuose maišuose, patalpoje | 0,01 | R4 |
| ENTP išmontavimas | Sudedamosios dalys, kuriose yra gyvsidabrio | 0,01 | kietas | 16 01 08\* | pavojingos | Statinėje, patalpoje | 0,005 | R4 |
| ENTP išmontavimas | stiklas | 0,1 | kietas | 16 01 20 | nepavojingos | Konteineryje, arba palaidai patalpoje | 0,05 | R5 |
|  |
| ENTP išmontavimas | sudedamosios dalys, kuriose yra polichlorintų bifenilų ir polichlorintų terfenilų (PCB/PCT) | 0,01 | kietas | 16 01 09\* | pavojingos | Statinėje, patalpoje | 0,001 | R4 |
| ENTP išmontavimas | suskystintų dujų balionai | 0,5 | kietas | 16 01 16 | nepavojingos | Konteineryje, patalpoje | 0,05 | R4 |
| ENTP išmontavimas | kitaip neapibrėžtos sudedamosios dalys (tekstilės atliekos) | 0,02 | kietas | 16 01 22 | nepavojingos | Konteineryje, patalpoje | 0,01 | R1, D1 |
| ENTP išmontavimas | chlorfluorangliavandeniliai, HCFC, HFC | 0,1 | dujos | 14 06 01\* | pavojingos | Slėginiuose induose, patalpoje | 0,01 | R5 |
| ENTP išmontavimas | kitos mechaninio atliekų apdorojimo atliekos (įskaitant medžiagų mišinius), nenurodytos 19 12 11 | 0,3 | kietas | 19 12 12 | nepavojingos | Konteineryje, patalpoje | 0,1 | R1, D1 |

**1-** Susidariusios atliekos netvarkomos vietoje, jos perduodamos tvarkyti šių atliekų tvarkytojams, kurie atliekas tvarkys 9 stulpelyje nurodytomis veiklomis.

**S1 -**Surinkimas

**S5 -** Atliekų paruošimas naudoti ir šalinti, apimantis šias išankstinio atliekų apdirbimo veiklas: S501 ardymas, išmontavimas

**R12-** Atliekų būsenos ar sudėties pakeitimas, prieš vykdant su jomis bet kurią iš R1-R11 veiklų

**R13 -** R1–R12 veiklomis naudoti skirtų atliekų laikymas

**R1** - Iš esmės naudojimas kurui arba kitais būdais energijai gauti

**R2** - Tirpiklių atnaujinimas ir (arba) regeneracija

**R3 -** Organinių medžiagų, nenaudojamų kaip tirpikliai, perdirbimas ir (arba) atnaujinimas (įskaitant kompostavimą ir kitus biologinio pakeitimo procesus)

**R4** - Metalų ir metalų junginių perdirbimas (atnaujinimas)

**R5** - Kitų neorganinių medžiagų perdirbimas ir (arba) atnaujinimas

**R9**- Pakartotinis naftos rafinavimas arba kitoks pakartotinis naftos produktų naudojimas

**D1** - Išvertimas ant žemės ar po žeme

**Pastaba:** Išardžius 75 t/m ENTP, planuojama, kad susidarys 33,43 t/m atliekų ir 41,57 t/m atsarginių dalių ir mazgų, kurios bus tinkamos panaudojimui pagal jų pirminę paskirtį. Patalpose planuojama laikyti iki 10 vnt automobilių skirtų ardymui ir 6,341 t susidariusių atliekų po ardymo.

Tvarkant atliekų apdorojimo patalpas gali susidaryti mišrių komunalinių atliekų, kurių kiekis nurodytas 4 lentelėje. Iš transporto priemonių išsiliejus alyvai, ji surenkama sorbentais ar pjuvenomis, vieta nuvaloma pašluostėmis. Dėl šios priežasties gali susidaryti naftos produktais užterštos pjuvenos, sorbentai ir pašluostės, jų kiekis nurodytas 4 lentelėje.

**4 Lentelė.** Ne atliekų tvarkymo metu susidarančios atliekos ir jų tvarkymas

| Technologinis procesas | Atliekos | | | | | Atliekų laikymas objekte | | Numatomos atliekų tvarkymo veiklos1 |
| --- | --- | --- | --- | --- | --- | --- | --- | --- |
| pavadinimas | kiekis, t | agregatinis būvis (kietas, skystas, pastos) | kodas pagal atliekų sąrašą | pavojingumas | laikymo sąlygos | didžiausias kiekis t |
| 1 | 2 | 3 | 4 | 5 | 6 | 7 | 8 | 9 |
| Buityje susidarančios atliekos | absorbentai, filtrų medžiagos (įskaitant kitaip neapibrėžtus tepalų filtrus), pašluostės, apsauginiai drabužiai, užteršti pavojingosiomis medžiagomis (pašluostės, pjuvenos, sorbentai) | 0,2 | kietas | 15 02 02\* | HP14 | statinėje, sandėlyje | 0,1 | R1, D10 |
| Buityje susidarančios atliekos | mišrios komunalinės atliekos | 1 | kietas | 20 03 01 | - | konteineryje prie pastato | 0,1 | R1, D10 |

**1-** Susidariusios atliekos netvarkomos vietoje, jos perduodamos tvarkyti šių atliekų tvarkytojams, kurie atliekas tvarkys 9 stulpelyje nurodytomis veiklomis.

**R1** - Iš esmės naudojimas kurui arba kitais būdais energijai gauti

**D10**- Deginimas sausumoje

**10. Nuotekų susidarymas, preliminarus jų kiekis, jų tvarkymas.**

PŪV veikloje gamybiniams poreikiams vanduo nebus naudojamas, vanduo bus naudojamas tik darbuotojų buitiniams poreikiams. Patalpose yra san. mazgas. Vanduo tiekiamas iš miesto vandentiekio. Visos susidariusios buitinės nuotekos pateks į miesto nuotekų tinklus. Planuojamas vandens sunaudojimas ir buitinių nuotekų susidarymas - 18,9 m3/metus.

Paviršinėms nuotekoms veikla įtakos neturės, nes ENTP surinkimas ir apdorojimas bus vykdomas tik uždarose patalpose. Atvežta ENTP bus įvežama tiesiai į uždaras patalpas, kur vyks apdorojimas ir atliekų laikymas. Atliekos nebus laikomos lauko teritorijoje.

**11. Cheminės taršos susidarymas (oro, dirvožemio, vandens teršalų, nuosėdų susidarymas, preliminarus jų kiekis) ir jos prevencija.**

PŪV įtakos aplinkos oro kokybei nėra. ENTP išmontavimas bus atliekamas rankiniu būdu naudojant tik rankinius mechaninius įrankius uždarose patalpose. Metalo laužas smulkinamas ar perdirbamas pramoniniuose įrenginiuose nebus. ENTP kėbulai nebus pjaunami, jie nuimami ir perduodami kitiems atliekų tvarkytojams. Mobilių taršos šaltinių veikloje nenumatoma.

Vanduo planuojamai gamybinei veiklai bus naudojamas tik buitiniams poreikiams apie 18,9 m3/metus. Susidariusios buitinės nuotekos pateks į Lentvario miesto tinklus, kuriuos eksploatuoja UAB "Trakų vandenys".

Lauko teritorijoje veikla nebus vykdoma, todėl dirvožemio taršos nenumatoma. Paviršinėms nuotekoms planuojama ūkinė veikla įtakos neturės.

**12. Fizikinės taršos susidarymas (triukšmas, vibracija, šviesa, šiluma, jonizuojančioji ir nejonizuojančioji (elektromagnetinė) spinduliuotė) ir jos prevencija.**

ENTP atliekų tvarkymo metu fizikinės taršos (triukšmo, šviesos, šilumos, jonizuojančios ir nejonizuojančios spinduliuotės) nenumatoma.

Autotransporto srauto padidėjimas teritorijoje ir detalių nuėmimo darbai nesukels žymaus triukšmo. Visi ardymo ir detalių nuėmimo darbai vyks uždarame pastate, metalų pjovimo ir smulkinimo nebus. Pastatas nuo gyvenamųjų teritorijų pusės atitvertas 2,5 m aukščio betonine tvora. Automobilių srauto padidėjimas Vilniaus gatve bus nežymus, nes planuojama per metus PŪV teritorijoje priimti ne daugiau kaip 50 vnt. automobilių skirtų ardymui, t.y vidutiniškai 1 vnt. per savaitę. Iš Vilniaus gatvės automobiliai važiuos į privažiavimo kelią, kuris eina tarp dviejų pramoninių teritorijų (Vilniaus g. 5 ir Vilniaus g. 7), šalia privažiavimo kelio gyvenamųjų namų nėra.

Planuojamos ūkinės veiklos sukeliamas triukšmas gyvenamajai aplinkai neigiamos įtakos neturės, kadangi veikla netriukšminga, ji bus vykdoma uždarame pastate, o PŪV pastatą ir gyvenamąją teritoriją skiria 2,5 m betoninė tvora ir gatvė. **Dėl PŪV triukšmas gyvenamojoje aplinkoje nepadidės.** Triukšmo lygį gyvenamajai aplinkai sąlygos foninis triukšmas, kurį sukelia eismas Vilniaus gatve ir eismas geležinkeliu.

**13. Biologinės taršos susidarymas (pvz., patogeniniai mikroorganizmai, parazitiniai organizmai) ir jos prevencija.**

PŪV veikloje biologinės taršos nenumatoma.

**14. Planuojamos ūkinės veiklos pažeidžiamumo rizika dėl ekstremaliųjų įvykių (pvz., gaisrų, didelių avarijų, nelaimių (pvz., potvynių, jūros lygio kilimo, žemės drebėjimų)) ir (arba) susidariusių ekstremaliųjų situacijų, įskaitant tas, kurias gali lemti klimato kaita; ekstremalių įvykių ir ekstremalių situacijų tikimybė ir jų prevencija.**

**Gaisrų tikimybė ir prevencija**

Planuojama ūkinė veikla - eksploatuoti netinkamų transporto priemonių surinkimas ir apdorojimas - bus vykdoma uždarame pastate Vilniaus g. 5a, Lentvaris. Pastato plotas - 1218,14 kv. m. Pastatas yra pastatytas iš silikatinių plytų, medžio ir betono blokelių. Elektros tinklai ir elektros įrenginiai bus eksploatuojami vadovaujantis galiojančiais reikalavimais, jų techninė būklė atitiks gaisro ir sprogimo saugos reikalavimus. Pastato rekonstrukcijos ir kitų stambių statybos ar griovimo darbų nenumatoma. Bus atliekama pastato vidaus apdaila ir pritaikymas veiklai.

ENTP surinkimo ir apdorojimo veikla bus vykdoma tik uždarose patalpose. Už sklypo ribų artimiausios teritorijos iš vakarų pusės yra Vilniaus g. 1 (AB "Lietuvos geležinkeliai" naudojama teritorija), iš rytų pusės - Vilniaus g. 7 (pastatai, kur įsikūrę autoservisai, logistikos, transportavimo įmonės), iš pietų pusės - geležinkelis, iš šiaurės pusės - Vilniaus gatvė.

Planuojamoje ūkinėje veikloje eksploatuoti netinkamų transporto priemonių ardymui bus naudojami mechaniniai ir elektriniai rankiniai įrankiai. Automobiliai bus ardomi rankiniu būdu. Planuojamoje ūkinėje veikloje bus surenkamos ardymui transporto priemonės, kurios yra laikomos pavojingomis atliekomis. Išardžius netinkamas eksploatuoti transporto priemones susidarys pavojingųjų atliekų, tokių kaip panaudota alyva, aušinimo skystis, stabdžių skystis, automobilių dalys užterštos alyva, oro pagalvės, oro filtrai ir kt.

Per metus planuojama surinkti ir išardyti 75 t/m ENTP. Išardžius susidarys 41,57 t atsarginių dalių ir mazgų ir 33,43t/m atliekų.

**Maksimalus objekte vienu metu galimas laikyti degių atliekų kiekis:**

* **10 vnt automobilių, skirtų ardymui:**
* **po ardymo susidariusių degių atliekų - 1,571 t.**

Vykdant ūkinę veiklą neplanuojama laikyti ar technologiniame procese naudoti pavojingųjų cheminių medžiagų.

Dėl planuojamos ūkinės veiklos padidėja gaisro tikimybė, kitų ekstremalių situacijų (avarijų) tikimybė mažai tikėtina.

**Prevencinės priemonės**

Sandėlyje saugomos medžiagos (pašluostės, absorbentai, pjuvenos ir pan.), kurios bus naudojamos išsiliejus pavojingosioms atliekoms (variklio, pavarų dėžės ir tepalinei alyvai, aušinamiesiems, stabdžių skysčiams ir kt.).

Sandėlio grindys padengtos nelaidžia danga.

Prieš pradedant veiklą pastate bus įrengta gaisro aptikimo ir signalizavimo sistema (GASS) pagal GASS projektavimo ir įrengimo taisyklių reikalavimus.

Gaisro gesinimui patalpose bus įrengtas vidaus priešgaisrinis vandentiekis. Pastato gesinimui iš išorės (iki 200 m atstumu nuo pastato) bus įrengtas prisijungimas prie priešgaisrinio vandentiekio.

Gesintuvai ir gaisrinis inventorius bus parinktas vadovaujantis Bendrųjų priešgaisrinės saugos taisyklių 5 priedu.

#### Gaisro avarijų prevencijai darbuotojai bus instruktuojami ir mokomi kaip elgtis gaisro metu. Gaisro atveju vadovaujamasi priešgaisrinės saugos instrukcija.

Planuojama ūkinė veikla **neatitinka** LR Vyriausybės 2003 m. birželio 19 d. nutarimu Nr. 794 „Dėl Kriterijų, pagal kuriuos gaisro atžvilgiu pavojingo objekto savininkui (valdytojui) atsiranda pareiga steigti priešgaisrinį padalinį (žinybines priešgaisrines pajėgas) , ir atvejų, kai gaisro atžvilgiu pavojingo objekto savininkas (valdytojas) sudaro sutartį su Priešgaisrinės apsaugos ir gelbėjimo departamentu prie Vidaus reikalų ministerijos, patvirtinimo“ (2010 m. kovo 10 d. nutarimo Nr. 244 redakcija) nustatytiems kriterijams, pagal kuriuos gaisro atžvilgiu pavojingo objekto savininkui (valdytojui) atsiranda pareiga steigti priešgaisrinį gelbėjimo padalinį (žinybines priešgaisrines pajėgas).

**Kitų ekstremaliųjų situacijų tikimybė ir jų prevencija**

Kitos galimos ekstremaliosios situacijos (gamtinio, techninio, ekologinio, socialinio ir kt. pobūdžio) nurodytos 5 lentelėje.

**5 lentelė.** Galimos ekstremalios situacijos

| **Ekstremalaus įvykio pavadinimas** | **Ekstremalaus įvykio apibūdinimas** | **Kriterijai** | | **Priemonės, siekiant sumažinti jų tikimybę (ir) ar pasekmes** |
| --- | --- | --- | --- | --- |
| **matavimo vienetas** | **įvertinimas, dydis, reikšmė** |
| **GAMTINIO POBŪDŽIO** |  |  |  |  |
| labai smarki audra, viesulas, škvalas | maksimalus vėjo greitis | m/s | 28÷32 | Planuojama ūkinė veikla bus vykdoma uždarame pastate – sandėlyje. |
| smarkus lietus | kritulių kiekis; trukmė | mm; val. | 50÷80; ≤  12 | Planuojama ūkinė veikla bus vykdoma uždarame pastate – sandėlyje. |
| stambi kruša | ledėkų skersmuo | mm | ≥  20 | Planuojama ūkinė veikla bus vykdoma uždarame pastate – sandėlyje. |
| smarkus snygis | kritulių kiekis; sniego dangos storis; trukmė | mm; cm; val. | 20÷30; 20÷30; ≤  12 | Planuojama ūkinė veikla bus vykdoma uždarame pastate – sandėlyje. |
| smarki pūga | vidutinis vėjo greitis; trukmė | m/s; val. | 15÷20; ≥  12 | Planuojama ūkinė veikla bus vykdoma uždarame pastate – sandėlyje. |
| smarki lijundra | apšalo storis ant standartinio lijundros stovo laidų | skersmuo, mm | ≥  20 | Planuojama ūkinė veikla bus vykdoma uždarame pastate – sandėlyje. |
| šlapio sniego apdraba | apšalo storis ant standartinio lijundros stovo laidų | skersmuo, mm | ≥  35 | Planuojama ūkinė veikla bus vykdoma uždarame pastate – sandėlyje. |
| speigas | nakties minimali temperatūra; trukmė | 0C; naktis | minus 30 arba žemesnė; 1÷3 | Planuojama ūkinė veikla bus vykdoma uždarame pastate – sandėlyje. |
| kaitra | dienos maksimali oro temperatūra; trukmė | 0C; diena | ≥  30; ≥  10 | Planuojama ūkinė veikla bus vykdoma uždarame pastate – sandėlyje. |
| labai smarkus lietus | kritulių kiekis; trukmė | mm; val. | >80; ≤  12 | Planuojama ūkinė veikla bus vykdoma uždarame pastate – sandėlyje. |
| labai smarkus snygis | kritulių kiekis; sniego dangos storis; trukmė | mm; cm; val. | >30; >30; ≤  12 | Planuojama ūkinė veikla bus vykdoma uždarame pastate – sandėlyje. |
| labai smarki pūga | vidutinis vėjo greitis; trukmė | m/s; para | >20; ≥  1 | Planuojama ūkinė veikla bus vykdoma uždarame pastate – sandėlyje. |
| smarkus speigas | nakties minimali temperatūra; trukmė | 0C; naktis | minus 30 arba žemesnė; >3 | Planuojama ūkinė veikla bus vykdoma uždarame pastate – sandėlyje. |
| **TECHNINIO POBŪDŽIO** | |  |  |  |
| elektros energijos tiekimo vartotojams sutrikimas | nutraukiamas elektros energijos tiekimas teritorijai, miesto gyvenamajai vietovei ar jos daliai – teritorija; elektros energijos tiekimo sutrikimo trukmė; gyventojai | paveikta teritorijos dalis; val.; skaičius | ≥  1/3; ≥  24; ≥  20000 | nenumatoma |
| **EKOLOGINIO POBŪDŽIO** | |  |  |  |
| nenumatoma |  |  |  |  |
| **SOCIALINIO POBŪDŽIO** | |  |  |  |
| nenumatoma |  |  |  |  |
| **KITAS EKSTREMALUS ĮVYKIS** | |  |  |  |
| nenumatoma |  |  |  |  |

Ekstremalios situacijos bus valdomos pagal **ekstremaliųjų situacijų valdymo planą**.

Pavojų, kurie gali susidaryti už planuojamos ūkinės veiklos teritorijos ribų bei turėtų padarinių (poveikį) šioje teritorijoje esančių gyventojų gyvybei ar sveikatai, turtui, aplinkai, ūkinės veiklos tęstinumui, nenumatoma.

Vadovaujantis Priešgaisrinės apsaugos ir gelbėjimo departamento prie Vidaus reikalų ministerijos 2010 m. balandžio 19 d. įsakymu Nr. 1-134 "Dėl kriterijų ūkio subjektams ir kitoms įstaigoms, kurių vadovai turi organizuoti ekstremaliųjų situacijų valdymo planų rengimą, derinimą ir tvirtinimą, ir ūkio subjektams, kurių vadovai gali sudaryti ekstremaliųjų situacijų operacijų centrą, patvirtinimo" (2014 m. sausio 30 d. įsakymo Nr. 1-37 redakcija) planuojama ūkinė veikla atitinka šį punktą:

1.1.3. ūkio subjektai, kurie steigia ar yra įsteigę ir eksploatuoja valstybinės reikšmės atliekų tvarkymo objektus ir ūkio subjektai, kuriuose susidaro pavojingosios atliekos, ir pavojingąsias atliekas tvarkantys bei nepavojingąsias atliekas šalinantys ūkio subjektai;

Atsižvelgiant į Priešgaisrinės apsaugos ir gelbėjimo departamento prie Vidaus reikalų ministerijos 2010 m. balandžio 19 d. įsakymo Nr. 1-134 reikalavimus įsipareigojama pradėjus ūkinę veiklą per 3 mėn. nuo veiklos pradžios atlikti **galimų pavojų ir ekstremaliųjų situacijų rizikos analizę**, teisės aktų nustatyta tvarka parengti Lietuvos Respublikos civilinės saugos įstatyme numatytą **ekstremaliųjų situacijų valdymo planą**.

Planuojama ūkinė veikla neatitinka nei vieno kriterijaus, pagal kurį ūkio subjektų vadovai turi sudaryti ekstremaliųjų situacijų operacijų centrą.

**15. Planuojamos ūkinės veiklos rizika žmonių sveikatai (pvz., dėl vandens ar oro užterštumo).**

Planuojama ūkinė veikla neturės neigiamos įtakos žmonių sveikatai.

Ūkinės veiklos vieta yra atskiroje aukšta betonine tvora aptvertoje teritorijoje. ENTP ardymas vyks uždarame pastate. ENTP ardymas bus vykdomas rankiniu būdu uždarose patalpose, mobilūs oro taršos šaltiniai naudojami nebus, metalų pjovimo, smulkinimo nenumatoma, patalpų šildymas numatomas elektriniais šildytuvais, todėl oro taršos į aplinką neprognozuojama. Be to, planuojama veikla yra labai panaši jau esamoms veikloms toje vietoje. Vanduo bus naudojamas tik darbuotojų buitiniams poreikiams (iki 18,9 m3/metus), susidariusios buitinės nuotekos pateks į miesto buitinių nuotekų tinklus. Paviršinių nuotekų užteršimo nebus, nes veikla vykdoma uždarose patalpose, pastate. Triukšmas į aplinką nenumatomas, nes ENTP ardymas vyks rankiniu būdu uždarame pastate, triukšmą keliančių smulkinimo, pjovimo įrenginių nenumatoma. Triukšmo padidėjimo dėl atvažiuojančio ir išvažiuojančio transporto nenumatoma, nes srautas bus nežymus, į PŪV bus atvežama ardymui vidutiniškai 1 transporto priemonė per savaitę. PŪV triukšmas neigiamos įtakos gyvenamajai aplinkai neturės. Atliekos bus tvarkomos atliekų tvarkymo taisyklėse nustatyta tvarka ir perduodamos šių atliekų tvarkytojams.

Pagal 1992 05 12 LR Vyriausybės nutarimo Nr. 343 206 punktą pavojingų atliekų surinkimo punktui yra taikoma 50 m. normatyvinė sanitarinė apsaugos zona. Objekto sanitarinė apsaugos zona - žemės plotas tarp šių objektų ir gyvenamųjų pastatų. Gyvenamieji namai į SAZ nepatenka.

Veiklos vykdytojas įsipareigoja žemės sklypui nustatytas specialiąsias žemės ir miško naudojimo sąlygas įrašyti į Nekilnojamojo turto kadastrą ir Nekilnojamojo turto registrą Lietuvos Respublikos žemės įstatymo (Žin., 1994, Nr. [34-620](http://www3.lrs.lt/pls/inter/dokpaieska.showdoc_l?p_id=5787); 2004, Nr. [28-868](http://www3.lrs.lt/pls/inter/dokpaieska.showdoc_l?p_id=227303)) 22 straipsnio ir Lietuvos Respublikos nekilnojamojo turto kadastro nuostatų, patvirtintų Lietuvos Respublikos Vyriausybės 2002 m. balandžio 15 d. nutarimu Nr. 534 (Žin., 2002, Nr. [41-1539](http://www3.lrs.lt/pls/inter/dokpaieska.showdoc_l?p_id=164531)), nustatyta tvarka.

**16. Planuojamos ūkinės veiklos sąveika su kita vykdoma ūkine veikla ir (arba) pagal teisės aktų reikalavimus patvirtinta ūkinės veiklos (pvz., pramonės, žemės ūkio) plėtra gretimose teritorijose (pagal patvirtintus teritorijų planavimo dokumentus).**

PŪV pastate gali būti vykdoma kita susijusi su PŪV veikla - prekyba naudotais automobiliais. PŪV teritorijoje ir greta esančiose teritorijose veiklą vykdo įvairios panašia veikla užsiimančios įmonės. Vadovaujantis Bendruoju Lentvario miesto planu PŪV teritorija ir greta esančios teritorijos yra skirtos gamybinei, komercinei pramonės ir sandėliavimo paskirčiai. Plėtra gretimose teritorijose šiuo metu nenumatoma.

**17. Veiklos vykdymo terminai ir eiliškumas, numatomas eksploatacijos laikas.**

Planuojama ūkinės veiklos pradžia 2017 m. III ketvirtis gavus taršos leidimą ir pavojingų atliekų tvarkymo licenciją.Veiklos vykdymo terminas neribotas, priklauso nuo paklausos ir rinkos sąlygų.

**III. PLANUOJAMOS ŪKINĖS VEIKLOS VIETA**

**18. Planuojamos ūkinės veiklos vieta (adresas) pagal administracinius teritorinius vienetus, jų dalis ir gyvenamąsias vietoves (apskritis, savivaldybė, seniūnija, miestas, miestelis, kaimas, viensėdis, gatvė); teritorijos, kurioje planuojama ūkinė veikla, žemėlapis su gretimybėmis ne senesnis kaip 3 metų (ortofoto ar kitame žemėlapyje, kitose grafinės informacijos pateikimo priemonėse apibrėžta planuojama teritorija, planų mastelis pasirenkamas atsižvelgiant į planuojamos teritorijos ir teritorijos, kurią planuojama ūkinė veikla gali paveikti, dydžius); informacija apie teisę valdyti, naudoti ar disponuoti planuojamos teritorijos žemės sklypą (privati, savivaldybės ar valstybinė nuosavybė, sutartinė nuoma); žemės sklypo planas, jei parengtas.**

Planuojamos ūkinės veiklos vieta - Vilniaus apskritis, Trakų r. sav., Lentvario m., Vilniaus g. 5a. Vietovės žemėlapis pateiktas 1 priede.

Žemės sklypas 0,383 ha (unikalus nr. 4400-0687-1494), esantis Vilniaus g. 5a, Lentvario m., Trakų r. nuosavybės teise priklauso Dariui Vitaliui Pumpalavičiui (PŪV organizatoriui), planuojančiam ENTP surinkimo ir apdorojimo veiklą. Žemės sklypo nekilnojamojo turto registro pažymėjimas pateiktas 2 priede. Šiame žemės sklype yra Dariui Vitaliui Pumpalavičiui priklausantys statiniai: pastatas-sandėlis (unikalus nr. 7996-5018-6042) 1218,14 m2 ir rampa (unikalus numeris 7996-5018-6068). Statinių nekilnojamojo turto registro pažymėjimas pateiktas 2 priede.

Žemės sklypo planas pateiktas 3 priede.

Vietovės žemėlapis su gretimybėmis pateiktas 1 priede.

**19. Planuojamos ūkinės veiklos sklypo ir gretimų žemės sklypų ar teritorijų funkcinis zonavimas ir teritorijos naudojimo reglamentas (pagrindinė žemės naudojimo paskirtis ir būdas (būdai), nustatytos specialiosios žemės naudojimo sąlygos, vyraujančių statinių ar jų grupių paskirtis) pagal patvirtintus teritorijų planavimo dokumentus. Informacija apie vietovės infrastruktūrą, urbanizuotas teritorijas (gyvenamąsias, pramonines, rekreacines, visuomeninės paskirties), esamus statinius ir šių teritorijų ir (ar) statinių atstumus nuo planuojamos ūkinės veiklos vietos (objekto ar sklypo, kai toks suformuotas, ribos).**


Planuojamos ūkinės veiklos žemės sklypo, esančio Vilniaus g. 5a, Lentvario m., Trakų r., kurio unikalus nr. 4400-0687-1494 paskirtis - kita, naudojimo būdas - pramonės ir sandėliavimo objektų teritorijos. Žemės sklype esančio pastato-sandėlio, kurio unikalus nr. 7996-5018-6042 paskirtis - sandėliavimo. Šiame pastate numatyta PŪV. Nekilnojamojo turto registro išrašas pateiktas 2 priede. Žemės sklypui nustatytos šios specialios žemės naudojimo sąlygos:


1. Elektros linijų apsaugos zonos;

2. Ryšių linijų apsaugos zona.

Vietovėje yra pilnai išvystyta infrastruktūra: Vilniaus gatvė, keliukas nuo Vilniaus gatvės į pastatą, įvesti vandentiekio ir nuotekų tinklai, elektra, ryšių linijos, šalia (apie 15 m nuo PŪV žemės sklypo pietinės ribos) yra geležinkelio bėgiai. Infrastruktūros plėtra nenumatoma.

Vietovės funkcinis naudojimo būdas bendrajame Lentvario miesto plane - verslo, gamybos, pramonės teritorijos. Lentvario miesto bendrojo plano ištrauka pateikta 1 pav.


**

******

**1 pav.** Lentvario m. bendrojo plano ištrauka

Žemės sklypas nesiriboja su gyvenamosiomis, rekreacinėmis, visuomeninės paskirties teritorijomis. PŪV žemės sklypas iš vakarų ir pietų pusės ribojasi su pramonės ir sandėliavimo objektų teritorija, kuriame veiklą vykdo AB "Lietuvos geležinkeliai", iš rytų pusės sklypas ribojasi su žemės sklypu, kurio paskirtis - kita (komercinės paskirties ir smulkaus verslo objektams statyti ir eksploatuoti), jame veikia įvairios paslaugas teikiančios įmonės (autoservisas, logistikos, transporto įmonės ir kt.). Iš šiaurės pusės sklypas ribojasi su inžinerinės infrastruktūros teritorija - Vilniaus gatve. Vilniaus gatvė skiria PŪV teritoriją nuo gyvenamųjų mažo užstatymo intensyvumo teritorijų.

PŪV sklypo ribos pateiktos 2 pav.




**2 pav.** Trakų r. savivaldybės žemėlapio ištrauka (www.regia.lt)

Nuo PŪV pastato iki artimiausio gyvenamojo namo yra 53 m šiaurės kryptimi. PŪV teritoriją nuo Vilniaus gatvės pusės juosia 2,5 metro aukščio betoninė tvora. Visuomeninių teritorijų PŪV teritorijoje ir jos gretimybėse nėra, artimiausia visuomeninės paskirties teritorija - biblioteka yra 560 m vakarų kryptimi. Artimiausia rekreacinė teritorija - stadionas (Stadiono g.) yra šiaurės vakarų kryptimi apie 550 m nuo PŪV pastato. PŪV sklypo ir jo gretimybių žemėlapis pateiktas 1 priede.

**20**. **Informacija apie eksploatuojamus ir išžvalgytus žemės gelmių telkinių išteklius (naudingas iškasenas, gėlo ir mineralinio vandens vandenvietes), įskaitant dirvožemį; geologinius procesus ir reiškinius (pvz., erozija, sufozija, karstas, nuošliaužos), geotopus, kurių duomenys kaupiami GEOLIS (geologijos informacijos sistema) duomenų bazėje (https://epaslaugos.am.lt/)**


PŪV teritorijoje ir gretimybėse nėra išvalgytų žemės gelmių telkinių (naudingųjų iškasenų, gėlo ir mineralinio vandens vandenviečių), taip pat nėra geologinių procesų ir reiškinių (pvz., erozija, sufozija, karstas, nuošliaužos) ar geotopų.

Tai pramoninė asfaltuota teritorija su pastatais. Artimiausi naudingųjų iškasenų telkiniai: žvyro telkinys (nr. 4993) 2 km į pietryčius nuo PŪV, smėlio žvyro telkinys (nr. 894) 2,1 km į pietvakarius nuo PŪV (žr. 3 pav.).



**3 pav.** Ištrauka iš LGT naudingųjų iškasenų telkinių žemėlapio (https://epaslaugos.am.lt/)



Artimiausios geriamojo gėlo vandens vandenvietės yra už 3,3-4,7 km nuo PŪV (žr. 4 pav.)



**4 pav.** Ištrauka iš LGT požeminių vandens vandenviečių žemėlapio (https://epaslaugos.am.lt/)

**21. Informacija apie kraštovaizdį, gamtinį karkasą, vietovės reljefą, vadovautis Europos kraštovaizdžio konvencijos, Europos Tarybos ministrų komiteto 2008 m. rekomendacijomis CM/Rec (2008-02-06)3 valstybėms narėms dėl Europos kraštovaizdžio konvencijos įgyvendinimo gairių nuostatomis, Lietuvos kraštovaizdžio politikos krypčių aprašu (http:www.am.lt/VI/index.php#a/12929) ir Lietuvos Respublikos kraštovaizdžio erdvinės struktūros įvairovės ir jos tipų identifikavimo studija (http://www.am.lt/VI/article.php3?article\_id=13398), kurioje vertingiausios estetiniu požiūriu Lietuvos kraštovaizdžio vizualinės struktūros išskirtos studijoje pateiktame Lietuvos kraštovaizdžio vizualinės struktūros žemėlapyje ir pažymėtos indeksais V3H3, V2H3, V3H2, V2H2, V3H1, V1H3, jų vizualinis dominantiškumas yra a, b, c.**

Lentvario miestas pagal bendrojo kraštovaizdžio pobūdį priskiriamas moreninių kalvynų kraštovaizdžiui. Papildanti fiziogeninio pamato ypatybė - pelkėtumas. Vyraujantys medynai - eglės. PŪV teritorija priskiriama agrariniam kraštovaizdžiui (žr. 5 pav.)




**5 pav.** Ištrauka iš Lietuvos kraštovaizdžio fiziomorfotopų žemėlapio

Vietovės kraštovaizdžio vizualinės struktūros indeksas V1H2-d (žr. 6 pav.). Vietovės vizualinę struktūrą formuojantys veiksniai:

1. Vertikalioji sąskaida: V1 – nežymi vertikalioji sąsklaida (banguotas bei lėkštašlaičių slėnių kraštovaizdis su 2 lygmenų videotopų kompleksais);

2. Horizontalioji sąskaida: H2 – vyraujančių pusiau uždarų didžiąja dalimi peržvelgiamų erdvių kraštovaizdis;

3. Vizualinis dominantiškumas d - kraštovaizdžio erdvinė struktūra neturi išreikštų dominantų.



**6 pav.** Ištrauka iš Lietuvos kraštovaizdžio vizualinės struktūros žemėlapio

**22. Informacija apie saugomas teritorijas (pvz., draustiniai, parkai ir kt.), įskaitant Europos ekologinio tinklo „Natura 2000“ teritorijas, kurios registruojamos STK (Saugomų teritorijų valstybės kadastras) duomenų bazėje (http://stk.vstt.lt) ir šių teritorijų atstumus nuo planuojamos ūkinės veiklos vietos (objekto ar sklypo, kai toks suformuotas, ribos). Pridedama Valstybinės saugomų teritorijos tarnybos prie Aplinkos ministerijos Poveikio reikšmingumo „Natura 2000“ teritorijoms išvada, jeigu tokia išvada reikalinga pagal teisės aktų reikalavimus.**

PŪV žemės sklype ir gretimybėse saugomų teritorijų nėra. Artimiausios PŪV atžvilgiu saugomos teritorijos pateiktos 7 pav.

Artimiausia saugoma teritorija nuo PŪV yra nutolusi 1 km. į šiaurę - tai *Naujojo Lentvario botaninis draustinis*. Draustinyje saugomas plotas, pasižymintis ekotopų (miškų, pievų, pelkių) rūšių, įrašytų į Lietuvos raudonąją knygą, bei bendrijų įvairove.

*Vokės hidrografinis draustinis* nuo PŪV į šiaurės rytus nutolęs apie 2,3 km. Skirtas išsaugoti natūraliai Vokės žemupio aplinkai.

*Trakų istorinis nacionalinis parkas* nuo PŪV į vakarus nutolęs apie 3,3 km. Jis apima 8,2 tūkst. ha teritoriją, kurią jungia daugiau kaip 32 ežerų sistema. Trakų istorinis nacionalinis parkas įsteigtas išsaugoti Trakų salos ir pusiasalio pilių, Senųjų Trakų piliavietės gyvenvietės istorinius archeologinius kompleksus, Trakų senamiesčio planinę erdvinę struktūrą.


**

**7 pav.** Saugomos teritorijos

PŪV teritorija nepatenka į "Natura 2000" teritorijas. Artimiausia "Natura 2000" teritorija yra maždaug už 2,8 km. nuo PŪV į šiaurę - *Kiemeliškių kaimo apylinkės* (žr. 8 pav.). Vietovės identifikatorius (ES kodas): LTTRA0022, priskyrimo Natura 2000 tinklui tikslas: 6210, Stepinės pievos; 7140 Trapinės pelkės ir liūnai; 7220, Šaltiniai su besiformuojančiais tufais; 7230, Šarmingos žemapelkės; 9020, Plačialapių ir mišrūs miškai; 91E0 Aliuviniai miškai.

Apie 4 km nuo PŪV vakarų kryptimi yra *Varnikų miškas*. Vietovės identifikatorius (ES kodas): LTTRA0019, priskyrimo Natura 2000 tinklui tikslas: 3160, Natūralūs distrofiniai ežerai; 7140, Tarpinės pelkės ir liūnai; 9020, Plačialapių ir mišrūs miškai; 9050, Žolių turtingi eglynai; 91D0, Pelkiniai miškai; Niuriaspalvis auksavabalis.

Apie 4,65 km į šiaurės vakarus nuo PŪV yra *Skaisčio ežeras*. Vietovės identifikatorius (ES kodas): LTTRA0012, priskyrimo Natura 2000 tinklui tikslas: 3140, Ežerai su menturdumblių bendrijomis.

**

**8 pav.** Natura 2000 teritorijos

**23. Informacija apie biotopus – miškus, jų paskirtį ir apsaugos režimą; pievas, pelkes, vandens telkinius ir jų apsaugos zonas, juostas, jūros aplinką ir kt.; biotopų buveinėse esančias saugomas rūšis, jų augavietes ir radavietes, kurių informacija kaupiama SRIS (saugomų rūšių informacinė sistema) duomenų bazėje (https://epaslaugos.am.lt/), jų atstumą nuo planuojamos ūkinės veiklos vietos (objekto ar sklypo, kai toks suformuotas, ribos) ir biotopų buferinį pajėgumą (biotopų atsparumo pajėgumas).**


Artimiausių PŪV atžvilgiu biotopų žemėlapis pateiktas 9 pav. ir 10 pav.

Artimiausi PŪV teritorijos atžvilgiu vandens telkiniai pateikti 9 pav.

Artimiausias vandens telkinys - tvenkinys, esantis šalia Stirnų g., nutolęs nuo PŪV šiaurės rytų kryptimi 0,73 km.

Kiti vandens telkiniai:


* ežeras Bevardis yra 0,96 km į šiaurės vakarus nuo PŪV.
* ežeras Naujojo Lentvario akis - 1,2 km šiaurės kryptimi.
* Fabriko upelis - 1,64 km šiaurės kryptimi.
* Lentvario ežeras - 1,88 km į šiaurės vakarus.
* Ežeras Baltis - 3,32 km į šiaurės vakarus.

**

**9 pav.** Ištrauka iš LR upių, ežerų ir tvenkinių kadastro žemėlapio

Artimiausi PŪV atžvilgiu miškai - tai Trakų urėdijai priklausantys rekreacinių miškų kvartalai, kurie yra 600 m nuo PŪV šiaurės vakarų kryptimi (žr. 10 pav.).

Saugomų rūšių, jų augaviečių ir radaviečių PŪV teritorijoje ir gretimybėse nėra.





**10 pav.** Ištrauka iš Valstybinės miškų tarnybos duomenų žemėlapio

**24. Informacija apie jautrias aplinkos apsaugos požiūriu teritorijas – vandens pakrančių zonas, potvynių zonas, karstinį regioną, gėlo ir mineralinio vandens vandenvietes, jų apsaugos zonas ir juostas ir pan.**

Jautrių aplinkos požiūriu teritorijų planuojamos ūkinės veiklos teritorijoje ir gretimybėse nėra.

**25. Informacija apie teritorijos taršą praeityje (teritorijos, kuriose jau buvo nesilaikoma projektui taikomų aplinkos kokybės normų), jei tokie duomenys turimi.**


Informacijos apie taršą praeityje nėra.

**26. Informacija apie tankiai apgyvendintas teritorijas ir jų atstumą nuo planuojamos ūkinės veiklos vietos (objekto ar sklypo, kai toks suformuotas, ribos).**

Žemės sklypas nesiriboja su gyvenamosiomis, rekreacinėmis, visuomeninės paskirties teritorijomis. Artimiausia urbanizuota teritorija - gyvenamųjų namų kvartalas, kuris yra kitoje Vilniaus gatvės pusėje PŪV atžvilgiu. Nuo PŪV pastato, kuriame planuojama veikla iki artimiausio gyvenamojo namo (Vilniaus g. 48) yra 53 metrai. PŪV teritoriją nuo gyvenamųjų namų skiria Vilniaus gatvė ir 2,5 m aukščio betoninė tvora.

**27. Informacija apie vietovėje esančias nekilnojamąsias kultūros vertybes, kurios registruotos Kultūros vertybių registre (http://kvr.kpd.lt/heritage), ir jų atstumą nuo planuojamos ūkinės veiklos vietos (objekto ar sklypo, kai toks suformuotas, ribos).**

PŪV teritorijoje ir jos gretimybėse kultūros vertybių nėra. Artimiausios nuo PŪV kultūros vertybės pateiktos 11 pav. Už 1,7 km į šiaurės vakarus nuo PŪV yra Lentvario dvaro sodyba (kodas 15949), už 2,9 km. nuo PŪV pietryčių kryptimi - Trakų Vokės dvaro sodyba (kodas 923).



**11 pav.** Kultūros vertybių išsidėstymo žemėlapis

Už 3,3 km nuo PŪV šiaurės rytų kryptimi yra Grikiškių piliakalnis (kodas 33233) ir Grigiškių akveduko statinys (kodas 14741). 3,6 km nuo PŪV rytų kryptimi - Mūrinės Vokės gamybinių statinių kompleksas (kodas 27467).

**IV. GALIMO POVEIKIO APLINKAI RŪŠIS IR APIBŪDINIMAS**

**28. Galimas reikšmingas poveikis aplinkos veiksniams, atsižvelgiant į dydį ir erdvinį mastą (pvz., geografinę vietovę ir gyventojų, kuriems gali būti daromas poveikis, skaičių); pobūdį (pvz., teigiamas ar neigiamas, tiesioginis ar netiesioginis, sąveikaujantis, trumpalaikis, vidutinės trukmės, ilgalaikis); poveikio intensyvumą ir sudėtingumą (pvz., poveikis intensyvės tik paukščių migracijos metu); poveikio tikimybę (pvz., tikėtinas tik avarijų metu); tikėtiną poveikio pradžią, trukmę, dažnumą ir grįžtamumą (pvz., poveikis bus tik statybos metu, lietaus vandens išleidimas gali padidinti upės vandens debitą, užlieti žuvų nerštavietes, sukelti eroziją, nuošliaužas); bendrą poveikį su kita vykdoma ūkine veikla ir (arba) pagal teisės aktų reikalavimus patvirtinta ūkinės veiklos plėtra gretimose teritorijose (pvz., kelių veiklos rūšių vandens naudojimas iš vieno vandens šaltinio gali sumažinti vandens debitą, sutrikdyti vandens gyvūnijos mitybos grandinę ar visą ekologinę pusiausvyrą, sumažinti ištirpusio vandenyje deguonies kiekį); galimybę veiksmingai sumažinti poveikį:**

Veikla neturės reikšmingos įtakos aplinkai. Poveikis kiekvienam aplinkos komponentui įvertintas ir apibendrintas 6 lentelėje. Nulinė alternatyva - kai veikla nevykdoma, PŪV vykdymo alternatyvą įvertina poveikį aplinkos komponentams, jei vykdoma veikla - ENTP surinkimas ir apdorojimas.

**6 lentelė.** Poveikio aplinkai vertinimas

|  |  |  |
| --- | --- | --- |
| ***Poveikio apibūdinimas*** | ***Nulinė alternatyva*** | ***PŪV vykdymo alternatyva*** |
| **Poveikis aplinkos orui** | nėra | nėra |
| **Poveikis vandenims** | nėra | nėra |
| **Poveikis dirvožemiui** | nėra | nėra |
| **Įtaka triukšmui** | nėra | labai nežymus (neigiamas) |
| **Poveikis biologinei įvairovei, kraštovaizdžiui bei žemės gelmėms** | nėra | nėra |
| **Atliekos:** |  |  |
| **Atliekų kiekio padidėjimas teritorijoje** | nėra | nėra |
| **Atliekų surinkimo ir perdirbimo situacijos pagerėjimas Lietuvoje** | neigiamas | nežymiai teigiamas |
| **Įtaka socialinei ekonominei-aplinkai** | nežymiai neigiama | nežymiai teigiamas |
| **Bendras įvertinimas** | Poveikio aplinkai nėra | Neigiamo poveikio aplinkai nėra |

**28.1. poveikis gyventojams ir visuomenės sveikatai, įskaitant galimą neigiamą poveikį gyvenamajai, rekreacinei, visuomeninei aplinkai, gyventojų saugai ir visuomenės sveikatai dėl fizikinės, cheminės, biologinės taršos (atsižvelgiant į foninį užterštumą) ir kvapų (pvz., vykdant veiklą, susidarys didelis oro teršalų kiekis dėl kuro naudojimo, padidėjusio transporto srauto, gamybos proceso ypatumų, statybų metu ir pan.); galimą poveikį vietos darbo rinkai ir vietovės gyventojų demografijai;**

Ūkinė veikla vykdoma siekiant atitikti aplinkosauginius reikalavimus. Planuojama ūkinė veikla pavojaus aplinkai nesukelia, dėl to nesukels visuomenės nepasitenkinimo. Planuojamos ūkinės veiklos - automobilių ardymo - mastas labai nedidelis: 1 automobilis per savaitę. Ūkinės veiklos vieta yra atokiau nuo gyvenamųjų namų, pramoninėje teritorijoje, todėl neturės neigiamo poveikio gyvenamajai, visuomeninei ir rekreacinei aplinkai bei gyventojų saugai ir visuomenės sveikatai. Be to, planuojama veikla yra labai panaši jau esamoms veikloms toje vietoje.

Oro tarša į aplinka neprognozuojama, triukšmas gyvenamajai aplinkai dėl pasirinktos ardymo technologijos ir veiklos vykdymo uždarame pastate neigiamos įtakos neturės. Autotransporto eismas teritorijoje padidės nežymiai, jo padidėjimas bus tik pramoninėje teritorijoje, tačiau gyventojams įtakos neturės. PŪV veikla nesąlygoja kvapų išsiskyrimo, nes nenaudojamos cheminės ar kitos kvapus skleidžiančios medžiagos.

Gyvenamuosius namus ir PŪV teritoriją skiria 53 m. atstumas, 2,5 m. betoninė tvora ir Vilniaus gatvė.

Dėl planuojamos ūkinės veiklos įtaka aplinkai (biologinei įvairovei, kraštovaizdžiui) nepadidės. Dėl PŪV žymios įtakos vietovės darbo rinkai nebus. Į darbą gali būti priimti 2-3 darbuotojai. PŪV poveikio gyventojų demografijai neturės.

**28.2. poveikis biologinei įvairovei, įskaitant galimą poveikį natūralioms buveinėms dėl jų užstatymo ar suskaidymo, hidrologinio režimo pokyčio, želdinių sunaikinimo ir pan.; galimas natūralių buveinių tipų plotų sumažėjimas, saugomų rūšių, jų augaviečių ir radaviečių išnykimas ar pažeidimas, galimas neigiamas poveikis gyvūnų maitinimuisi, migracijai, veisimuisi ar žiemojimui;**

Veikla neturės neigiamos įtakos biologinei įvairovei, nes veikla bus vykdoma esamoje pramonės teritorijoje.

**28.3. poveikis žemei ir dirvožemiui, pavyzdžiui, dėl numatomų didelės apimties žemės darbų (pvz., kalvų nukasimas, vandens telkinių gilinimas ar upių vagų tiesinimas); gausaus gamtos išteklių naudojimo; pagrindinės tikslinės žemės paskirties pakeitimo;**

Poveikio žemei ir dirvožemiui nebus, nes nenumatomi žemės darbai ir gamtos išteklių naudojimas. Visa veikla bus vykdoma jau esamame uždarame pastate.

**28.4. poveikis vandeniui, pakrančių zonoms, jūrų aplinkai (pvz., paviršinio ir požeminio vandens kokybei, hidrologiniam režimui, žvejybai, navigacijai, rekreacijai);**

Veikla neturi įtakos vandeniui, pakrančių zonoms, paviršinio ir požeminio vandens kokybei, kadangi arti PŪV nėra vandens telkinių, PŪV nebus vykdoma lauko teritorijoje, todėl teršalai nepateks į paviršinius ar požeminius vandenis.

**28.5. poveikis orui ir vietovės meteorologinėms sąlygoms (pvz., aplinkos oro kokybei, mikroklimatui);**

PŪV veiklos poveikio oro kokybei nebus. Veikloje nebus stacionarių ar mobilių oro taršos šaltinių. ENTP ardymas vyks uždarame pastate, rankiniu būdu. Smulkinimo, pjovimo procesų nenumatoma.

**28.6. poveikis kraštovaizdžiui, pasižyminčiam estetinėmis, nekilnojamosiomis kultūros ar kitomis vertybėmis, rekreaciniais ištekliais, ypač vizualinis, įskaitant poveikį dėl reljefo formų keitimo (pažeminimas, paaukštinimas, lyginimas);**

Poveikio kultūros vertybėms nebus, veikla bus vykdoma esamame pastate. Statybos darbai, kraštovaizdžio keitimai nebus atliekami, todėl veikla neturės neigiamo poveikio kraštovaizdžiui ir kultūros vertybėms.

**28.7. poveikis materialinėms vertybėms (pvz., nekilnojamojo turto (žemės, statinių) paėmimas, poveikis statiniams dėl veiklos sukeliamo triukšmo, vibracijos, numatomi apribojimai nekilnojamajam turtui)**;

Poveikio aplinkinėms materialinėms vertybėms nebus, kadangi greta nėra gyvenamųjų teritorijų, gretimuose pastatuose įsikūrusios panašia veikla užsiimančios įmonės.

**28.8. poveikis kultūros paveldui, (pvz., dėl veiklos sukeliamo triukšmo, vibracijos, šviesos, šilumos, spinduliuotės).**

PŪV teritorijoje ir jos gretimybėse kultūros vertybių nėra. Artimiausios nuo PŪV kultūros vertybės yra už 1,7 km, žr. 27 punktą. Įvertinus atstumą iki artimiausių kultūros vertybių veikla įtakos kultūros vertybėms neturės.

**29. Galimas reikšmingas poveikis 28 punkte nurodytų veiksnių sąveikai.**

Reikšmingo neigiamo poveikio dėl 28 punkte išvardintų veiksnių sąveikos nebus, nes PŪV teritorija nesiriboja su gyvenamosiomis, rekreacinėmis ir visuomeninės paskirties teritorijomis. PŪV poveikio šių teritorijų aplinkai nebus. Veikla neturės neigiamos įtakos biologinei įvairovei, nes veikla bus vykdoma esamoje pramonės teritorijoje. Poveikio žemei ir dirvožemiui nebus, nes nenumatomi žemės darbai ir gamtos išteklių naudojimas. Šalia PŪV nėra vandens telkinių, todėl poveikio vandenims nebus, veikla vykdoma uždarame pastate, todėl teršalų patekimo į paviršinius ir požeminius vandenis nebus. PŪV kultūros vertybėms, materialinėms vertybėms įtakos neturės, nes artimiausia kultūros vertybė yra tik 1,7 km atstumu, kuriai PŪV triukšmas, oro tarša įtakos neturės.

**30. Galimas reikšmingas poveikis 28 punkte nurodytiems veiksniams, kurį lemia planuojamos ūkinės veiklos pažeidžiamumo rizika dėl ekstremaliųjų įvykių (pvz., didelių avarijų) ir (arba) ekstremaliųjų situacijų (nelaimių).**

Reikšmingo neigiamo poveikio 28 punkte išvardintiems veiksniams dėl ekstremaliųjų situacijų nebus. Dėl PŪV galimos ekstremalios situacijos - gaisras, naftos produktų išsiliejimas. Veikla vykdoma uždarame pastate, todėl naftos produktų išsiliejimo į aplinka tikimybė maža. Įmonėje naftos produktai laikomi uždarose talpose, jiems išsiliejus bus nedelsiant surenkami sorbentais. Gaisro atveju, jo plitimas į aplinką būtų nedelsiant stabdomas, kadangi įmonėje bus įrengtos šios priešgaisrinės priemonės: priešgaisrinė signalizacija GASS, vidaus vandentiekis, užtikrintas prisijungimas prie lauko priešgaisrinio vandentiekio. Labiausiai tikėtina, kad gaisro atveju būtų apgadintos tame pačiame pastate esančios patalpos. Siekiant sumažinti gaisro išplitimo tikimybę, įmonė laikys reikiamas gaisro gesinimo priemones, kaip nurodyta Bendrosiose priešgaisrinėse taisyklėse.

**31. Galimas reikšmingas tarpvalstybinis poveikis.**

PŪV nebus susijusi su kitomis valstybėmis bei jų veiklomis, todėl įtakos tarpvalstybiniam poveikiui nebus.

**32. Planuojamos ūkinės veiklos charakteristikos ir (arba) priemonės, kurių numatoma imtis siekiant išvengti bet kokio reikšmingo neigiamo poveikio arba užkirsti jam kelią.**

Siekiant išvengti reikšmingo neigiamo poveikio aplinkai, įmonė ENTP atliekų tvarkymo veiklą vykdys tik uždarame pastate, kuriame numatytos zonos atliekų apdorojimui ir laikymui. Atliekos bus laikomos griežtai laikantis atliekų tvarkymo taisyklių ir užtikrinant, kad jos nepateks į aplinką ir neužterš dirvožemio ar paviršinių vandenų. Patalpose išsiliejus pavojingoms atliekoms, bus naudojamas sorbentas skystų atliekų surinkimui. Atliekų bus laikoma ne daugiau negu numatyta taršos leidime. Įmonės pasirinkta ENTP tvarkymo technologija pagrįsta mechaniniu ardymu, ji nesukelia teršalų emisijų į orą, technologijai nenaudojamas vanduo, todėl nesusidaro gamybinių nuotekų. Elektros energijos sunaudojimas nedidelis, kadangi elektros energija naudojama tik elektriniams rankiniams prietaisams ir patalpų apšvietimui bei pašildymui.

**PRIEDAI:**

1 PRIEDAS. Vietovės žemėlapis su gretimybėmis

2 PRIEDAS. Nekilnojamojo turto registro išrašas (žemės sklypo ir pastato)

3 PRIEDAS. Žemės sklypo planas

4 PRIEDAS. ENTP tvarkymo zonų schema

**PRIEDAI**